b'\n_START_ARTICLE_\nSeppo Konttinen (ekonomi)\n_START_PARAGRAPH_\nSeppo Sakari Konttinen (3. elokuuta 1930 K\xc3\xa4kisalmi \xe2\x80\x93 17. lokakuuta 1994 Helsinki) oli suomalainen varatuomari ja ekonomi. H\xc3\xa4n oli Osuuspankkien Keskuspankin (OKO) p\xc3\xa4\xc3\xa4johtaja vuosina 1967\xe2\x80\x931984._NEWLINE_Konttinen kirjoitti ylioppilaaksi 1950, valmistui ekonomiksi 1954 ja lainopin kandidaatiksi 1955 sek\xc3\xa4 sai varatuomarin arvon 1959. H\xc3\xa4n tuli OKO:n palvelukseen lakimieheksi vuonna 1956 ja toimi osastop\xc3\xa4\xc3\xa4llikk\xc3\xb6n\xc3\xa4 1961\xe2\x80\x931963. H\xc3\xa4n toimi Teollistamisrahaston toimitusjohtajana vuosina 1963\xe2\x80\x931966 ja siirtyi 1967 OKO:n p\xc3\xa4\xc3\xa4johtajaksi. Pankki oli tuolloin konkurssin partaalla rahoitettuaan taloudellisesti kannattamattomia Mekesi\xc3\xa4 ja Tikkakoskea, mutta Konttinen sai yhti\xc3\xb6t saneerattua takaisin kannattaviksi ja auttoi siten my\xc3\xb6s OKO:n uudelleen jaloilleen. H\xc3\xa4nen p\xc3\xa4\xc3\xa4johtajakaudellaan osuuspankit saivat aiempaa vahvemman jalansijan kaupungeissa, sit\xc3\xa4 ennen niiden p\xc3\xa4\xc3\xa4painopiste oli ollut maaseudulla. Konttinen j\xc3\xa4i varhaisel\xc3\xa4kkeelle 53-vuotiaana._NEWLINE_Konttinen oli my\xc3\xb6s Maa- ja teollisuuskiinteist\xc3\xb6pankin toimitusjohtaja vuosina 1967\xe2\x80\x931972 ja sen johtokunnan puheenjohtaja vuodesta 1967, Sponsor Oy:n johtokunnan j\xc3\xa4sen vuodesta 1967, Talousel\xc3\xa4m\xc3\xa4 Oy:n johtokunnan j\xc3\xa4sen 1967\xe2\x80\x931971 sek\xc3\xa4 Aura-yhti\xc3\xb6iden hallintoneuvoston j\xc3\xa4sen 1967\xe2\x80\x931971. H\xc3\xa4n oli opiskeluaikanaan ainej\xc3\xa4rjest\xc3\xb6 Pyk\xc3\xa4l\xc3\xa4n puheenjohtaja vuonna 1955, Keskisuomalaisen Osakunnan kuraattori 1957\xe2\x80\x931960 ja Helsingin yliopiston ylioppilaskunnan varapuheenjohtaja 1959\xe2\x80\x931961. Konttinen oli lis\xc3\xa4ksi Suomen Nykyaikaisen 5-ottelun Liiton puheenjohtaja vuosina 1969\xe2\x80\x931974 ja kuului Suomen Kulttuurirahaston s\xc3\xa4\xc3\xa4ti\xc3\xb6n, Liikesivistysrahaston ja Maanpuolustuksen tuki ry:n hallituksiin sek\xc3\xa4 Veronmaksajain Keskusliiton valtuuskuntaan.'